**Picături de viață**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am închis într-o carte-o amintire,

Și apoi, o alta i-a urmat la rând,

Sunt vorbe risipite de iubire

Ce n-au mai vrut să stea la mine-n gând.

Sunt picături de viață răvășite

Din sufletul meu veșnic fremătând

De doruri și de visuri ne-mplinite,

Și de speranțe spulberate-n vânt.

Voi pune-o-apoi în raft, lângă fereastră,

Lângă atâtea suflete închise,

Ce-și odihnesc în veșnicia noastră

Etern răvășitoare visuri scrise.

Pe masa mea azi foaia este goală,

Am să alung tristețea dintre gânduri,

Căci fericirea-i albă ca o coală

Ce-așteaptă cele mai frumoase rânduri .

Căprar Florin